Den lille fede, Nibe Festivalen, tog i dag hul på salget af billetter til næste års festival. Festivalen udbyder 1000 partoutbilletter til samme pris som de billigste billetter fra i år, nemlig 900 kroner. Festivalen kalder det "24 fede timer". For tilbuddet gælder kun i et døgn - fra lørdag formiddag klokken 10 til søndag formiddag klokken 10. Derefter hæves billetprisen til det normale niveau. Først på eftermiddagen var der solgt cirka 80 procent af de 1000 billetter, vurderer fastivalleder Peter Møller Madsen. - Det er dog ikke gået helt uden problemer. Da salget åbnede, var der så mange interesserede, at netudbyderens server gik ned, siger Peter Møller Madsen, som er ked af, at mange fik problemer med at få købt deres billetter. Alt er dog i orden nu, så man kan stadig nå at skaffe en billet til nedsat pris. Nibe Festival 2012 løber af stablen den 4. til 7. juli, og netop nu arbejder man på at booke kunstnere og klargøre programmet.

Referat:
Nibe Festivalen har sat gang i billetsalget med et brag. I et døgn sælges partoutbilletter til nedsat pris.